Diari Oficial de la Generalitat Valenciana


Sumari del DOGV 3699, del 01-03-2000 (2000/1354)

RESOLUCIÓ de 10 de gener de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu Laboral per al Sector Privat de Residències per a la Tercera Edat a la Comunitat Valenciana per als anys 1999-2002 (codi 8000265).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3699

Data del DOGV
:   01-03-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/1354


Data del document
:   10-01-2000

Organisme emissor
:   Conselleria d'Ocupació

Tipus de document
:   Resolució

Descriptors 

:   * tercera edat
    * conveni col·lectiu

RESOLUCIÓ de 10 de gener de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu Laboral per al Sector Privat de Residències per a la Tercera Edat a la Comunitat Valenciana per als anys 1999-2002 (codi 8000265). [2000/X1354]
  
Vist el text articulat del Conveni Col·lectiu Laboral per al Sector Privat de Residències per a la Tercera Edat a la Comunitat Valenciana per als anys 1999-2002, presentat a aquesta Direcció General de Treball i Seguretat Laboral el dia 28 de desembre de 1999, signat el dia 15 de desembre de 1999, per la part empresarial, per les associacions empresarials AERTE i RENOVA, i per la part dels treballadors, per la UGT i CCOO, i de conformitat amb el que diuen els articles 90, apartats 2 i 3, del Reial Decret Legislatiu 1/1995, de 24 de març, de la Llei de l'Estatut de Treballadors, i els articles 2, 3 i 6 del Reial Decret 1.040/1981, de 22 de maig, de Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre,
  
ACORDA
  
Primer
  
Ordenar la inscripció del citat Conveni en el Registre de Convenis Col·lectius de Treball i d'aquesta direcció general, i el dipòsit del text original del conveni, amb la notificació a la comissió negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 10 de gener de 2000.- El director general de Treball i Seguretat Laboral: Román Ceballos Sancho.
  
Conveni col·lectiu laboral per al sector privat de residències per a la tercera edat a la Comunitat Valenciana
  
Capítol I
  
Article 1. Àmbit funcional
  
Aquest conveni col·lectiu serà d'aplicació en les empreses i els establiments que realitzen la seua activitat com a residències per a la Tercera Edat, centres sociosanitaris i centres de dia, aquests últims de titularitat i gestió privada.
  
Queden expressament exclosos de l'àmbit d'aplicació d'aquest Conveni, les empreses que realitzen assistències sanitàries específiques com a activitat fonamental. S'entén aquesta exclusió sense perjudici de l'assistència sanitària a les persones residents com a conseqüència dels problemes propis de la seua edat.
  
Article 2. Àmbit territorial
  
Aquest conveni serà d'aplicació en tot el territori de la Comunitat Valenciana.
  
Article 3. Àmbit personal
  
Estan incloses en l'àmbit d'aquest conveni el personal que presta o que preste els seues serveis en les empreses que hi són afectades.
  
N'està expressament exclòs el personal que preste el seu servei a residències dependents de l'administració.
  
Article 4. Vigència i duració
  
Aquest conveni col·lectiu entrarà en vigor l'1 de gener de 1999, i vigirà fins al 31 de desembre de 2002, independentment de la data en què siga signat, i del dia en què siga publicat en el Diari Oficial de la Generalitat Valenciana (DOGV).
  
Article 5. Denúncia i pròrroga
  
Qualsevol de les parts que signen podran denunciar aquest conveni trenta dies abans que vença.
  
Perquè la denúncia tinga efecte, haurà de ser feta mitjançant una comunicació escrita a l'altra part, la qual haurà de ser registrada en la Conselleria d'Ocupació, Indústria i Comerç amb una antelació mínima de trenta dies abans que vença.
  
Una vegada denunciat el conveni, i mentre no s'arribe a un acord sobre el nou, s'entendrà que aquest es prorroga automàticament d'any en any. En aquest cas, el salari bàsic i el plus de transport s'incrementaran tenint en compte l'Índex de Preus al Consum (IPC) previst pel Govern per a l'any en curs.
  
Article 6. Vinculació a la totalitat
  
Les condicions pactades formen un conjunt orgànic i indivisible, i a l'efecte de la seua aplicació pràctica, seran considerades globalment.
  
Donat cas que la Jurisdicció Laboral, a instàncies de l'autoritat laboral o de qualsevol de les persones afectades, anul·lara algun dels pactes d'aquest conveni col·lectiu, quedarà sense efecte el conjunt d'ells, raó per la qual les parts afectades hauran de constituir una nova mesa de negociació en el termini de dos mesos comptadors des del moment de la sentència ferma, per tal de procedir a la renegociació del contingut.
  
Article 7. Garantia ad personam - condició més beneficiosa
  
Es respectaran les condicions superiors i més beneficioses (no podran ser absorbides ni compensades) que reba i gaudisca el personal de la plantilla en el moment de la signatura d'aquest conveni, siguen gaudides aquelles bé per pacte entre l'empresa i el personal, bé per l'aplicació a aquests del conveni col·lectiu superior a aquest.
  
El resultat de l'aplicació d'aquest article apareixerà en la nòmina del personal com a complement personal de garantia (CPG).
  
Article 8. Comissió Negociadora
  
La Comissió Negociadora quedarà constituïda per les persones que representen les associacions empresarials afectades per aquest Conveni i pel personal de les citades entitats representat per les centrals sindicals amb implantació legal. La distribució dels membres depèn de la proporció de representativitat de les centrals al si de les empreses afectades.
  
Estarà constituïda en el termini màxim d'un mes comptador des de la denúncia del Conveni, amb igual representativitat numèrica entre ambdues parts. Exerciran la presidència i la secretaria de la mesa les persones que acorden els membres, per majoria de cadascuna de les representacions.
  
Article 9. Comissió Paritària
  
Es crea una Comissió Paritària del Conveni com a òrgan d'interpretació, d'arbitratge, de conciliació i de vigilància del compliment d'aquest.
  
Les parts convenen sotmetre a la Comissió Paritària tots els problemes, les discrepàncies o els conflictes que puguen sorgir de l'aplicació o la interpretació del conveni, amb caràcter previ al plantejament dels diversos supòsits davant de l'autoritat o de la jurisdicció laboral competent.
  
La Comissió Paritària estarà integrada per vuit membres, quatre en representació dels empresaris i quatre del personal que signa aquest conveni col·lectiu.
  
La Comissió Paritària es reunirà sempre que ho sol·licite qualsevol de les representacions, amb la indicació del tema o dels temes que s'hagen de tractar. Caldrà donar publicitat de tot allò que s'acorde en els centres de treball.
  
S'indica com a domicili de la Comissió Paritària el carrer de la Virgen de la Cabeza, 64, 1r, 3, de València.
  
Per a poder adoptar acords, hauran d'assistir a la reunió de la Comissió més de la meitat de les persones que componen cadascuna de les dues parts representades.
  
Durant la vigència d'aquest Conveni, la Comissió estarà integrada per les parts següents:
  
Per la Patronal, l'Associació Empresarial de Residències i Serveis Socials de la Comunitat Valenciana (AERTE), i
  
l'Associació de Residències d'Ancians no Lucratives de la Comunitat Valenciana (RENOVA).
  
Per les centrals sindicals, FSP UGT-PV, i CS CCOO-PV.
  
Article 10. Clàusula de revisió
  
Donat cas que l'Índex de Preus al Consum (IPC) per a la Comunitat Valenciana registrat per l'Institut Nacional d'Estadística (INE) per a l'any 2001 continga un increment superior al IPC previst pel Govern més 0,5 punts respecte del 31 de desembre de 2000, es realitzarà una revisió de la taula salarial així que siga constatada oficialment aquesta circumstància en l'excés sobre la indicada xifra, amb efecte retroactiu des de l'1 de gener de 2001. L'increment que en resulte serà pagat en un sol pagament, dins dels tres primers mesos de l'any 2002, i aquestes quantitats s'incorporaran als diferents conceptes salarials i serviran de base per a la fixació de la taula salarial de l'any 2002.
  
Tan bon punt es conega oficialment el IPC, es reunirà la Comissió Paritària del Conveni per a confeccionar i actualitzar, d'acord amb allò establit, les noves taules salarials d'acord amb la citada revisió, i també s'establiran i es confeccionaran les taules salarials de l'any 2002.
  
Donat cas que l'Índex de Preus al Consum (IPC) per a la Comunitat Valenciana registrat per l'Institut Nacional d'Estadística (INE) per a l'any 2002 continga un increment superior al IPC previst pel Govern més 0,5 punts respecte del 31 de desembre de 2001, es realitzarà una revisió de la taula salarial així que siga constatada oficialment aquesta circumstància en l'excés sobre la indicada xifra, amb efecte retroactiu des de l'1 de gener de 2002. L'increment que en resulte serà pagat en un sol pagament, dins dels tres primers mesos de l'any 2003, i aquestes quantitats s'incorporaran als diferents conceptes salarials i serviran de base per a la fixació de la taula salarial de l'any 2003.
  
Tan bon punt es conega oficialment el IPC, es reunirà la Comissió Paritària del Conveni per a confeccionar i actualitzar, d'acord amb allò establit, les noves taules salarials d'acord amb la citada revisió.
  
Capítol II
  
Article 11. Organització del treball
  
L'organització del treball serà facultat de l'empresa, sense perjudici d'allò establit en aquest Conveni Col·lectiu, en l'Estatut de Treballadors i en la resta de legislació aplicable.
  
Capítol III
  
Article 12. Classificació professional
  
S'estableixen els grups professionals següents, d'acord amb el grau de titulació, el coneixement o l'experiència exigits per a l'ingrés. En virtut de la tasca i de la idoneïtat de la persona, quan no es considere necessària l'exigència de titulació, el contracte determinarà el grup en el qual s'ha d'integrar la persona contractada d'acord amb els coneixements i les experiències necessàries en relació amb les funcions que haja d'exercir.
  
Grup A1 Consell d'Administració i Gerència
  
Grup A2 Personal titulat superior i càrrecs
  
Grup B Personal titulat mitjà
  
Grup C Personal tècnic i càrrecs intermedis
  
Grup D Personal auxiliar
  
Grup E Personal subaltern i personal no qualificat
  
Les categories professionals són les detallades en la taula salarial d'aquest Conveni, i són definides en l'annex IV.
  
Article 13. Plantilles (nou article)
  
Les empreses vinculades per aquest Conveni elaboraran cada trimestre, començant l'1 de gener de 2000, un llistat de treballadors i treballadores amb el tipus de contractació i la categoria professional de cadascun dels centres. Després remetran una còpia a la Comissió Paritària del Conveni perquè en tinga coneixement.
  
S'estableix l'obligació que als centres es mantinguen els índex de contractació indefinida següents a l'acabament dels anys següents:
  
A l'acabament de 2000, el 40%
  
A l'acabament de 2001, el 45%
  
A l'acabament de 2002, el 65%
  
S'estableix una moratòria de dos anys per als centres de nova obertura des del moment de l'inici de l'activitat.
  
S'estableix com a plantilla mínima per als centres de treball, les ràtios de personal següent:
  
Residències de persones vàlides, 25 treballadors i treballadores per cada 100 residents.
  
Residències d'assistits, 35 treballadors i treballadores per cada 100 residents.
  
Residències mixtes, 30 treballadors i treballadores per cada 100 residents.
  
Als centres que hi haja centre de Dia, s'hi consideraran conjuntament les persones residents i les usuàries, i s'hi aplicarà el percentatge d'acord amb el tipus de residència que en resulte.
  
Igualment, en la distribució del personal es respectarà que el 70% corresponga a personal qualificat i d'atenció directa, i el 30% a personal de serveis.
  
Article 14. Contracte de treball
  
Tenint en compte la publicació de la Llei 63/1997, de Mesures Urgents per a la Millora del Mercat de Treball i el Foment de la Contractació Indefinida, la Llei 64/1997, per la qual es regulen els incentius en matèria de seguretat social i de caràcter fiscal per al foment de la contractació indefinida i de l'estabilitat en l'ocupació, i la Llei 50/1998, es preveu la possibilitat d'acollir-se a la regulació recollida en els citats preceptes.
  
Tots els contractes de treball es formalitzaran per escrit, i es remetran, pel que fa a la regulació de les seues condicions laborals, a aquest Conveni Col·lectiu.
  
Els contractes eventuals que es concerten per a atendre les circumstàncies del mercat (acumulació de tasques, excés de comandes), previstos en l'article 15.1.b) del text refós de la Llei de l'Estatut dels Treballadors, podran tenir una duració màxima de 13 mesos dins d'un període de 18 mesos, i no es podrà contractar cap altre treballador o treballadora per al mateix lloc de treball pel qual s'haja realitzat un contracte d'aquesta modalitat fins, si més no, un any després d'haver acabat el citat contracte. Si es realitza, aquest esdevindrà automàticament indefinit. Si se subscriu per un període inferior, podrà prorrogar-se fins al temps màxim.
  
Els contractes subscrits per pràctiques no seran inferiors a 12 mesos, prorrogables un períodes de 6 mesos fins al màxim de límit legal. Les retribucions per a aquests contractes seran com a mínim del 80% de la categoria per a la qual es contracten per aquesta modalitat. Les citades quantitats no podran ser, en cap cas, inferiors al Salari Mínim Interprofessional.
  
Els contractes subscrits per a formació no seran inferiors a 12 mesos, prorrogables en períodes de 6 mesos fins al màxim legal. Les retribucions per a aquests contractes seran, com a mínim, del 80% de la categoria per a la formació de la qual siguen contractats. No es podran subscriure per a persones majors de 20 anys, i el personal contractat per formació no podrà superar el límit establit per la legislació vigent.
  
La Comissió Paritària del Conveni serà l'encarregada de desplegar la formació mínima que han de tenir les persones contractades, mitjançant la modalitat de pràctiques i formació. També vetlarà pel compliment de la legislació vigent.
  
Les persones contractades a temps parcial no podran realitzar hores extraordinàries.
  
Els contractes per obra o servei determinat podran ser utilitzats per les empreses per a cobrir el personal eventual, fins a completar la plantilla necessària, i després del compliment d'allò previst en l'article 1 d'aquest Conveni, amb l'escala següent:
  
De 1 a 3 residents: 1 contracte
  
De 4 a 6 residents: 2 contractes
  
De 7 a 9 residents: 3 contractes
  
De 10 a 12 residents: 4 contractes
  
Se seguirà aquesta progressió fins a cobrir-ne el total.
  
S'estableix que, cada tres residents menys, es pot rescindir el contracte a un treballador o una treballadora contractat per aquesta modalitat. Els treballadors i les treballadores que estiguen afectats per aquesta mesura, formaran una borsa de treball per cadascuna de les categories professionals, de manera que, a mesura que l'empresa recupere el grau d'ocupació de residents, es reincorporaran al treball.
  
Aquesta reincorporació serà duta a terme de la manera següent:
  
Recuperació de 3 residents Reincorporació d'1 persona cessada
  
Recuperació de 4 a 6 residents Reincorporació de 2 persones cessades
  
Recuperació de 7 a 9 residents Reincorporació de 3 persones cessades
  
I així successivament fins a la reincorporació de tots els treballadors i les treballadores cessats.
  
Aquesta modalitat de contractació no serà utilitzada per als contractes d'interinitat.
  
D'acord amb l'Estatut dels Treballadors (article 8.3.a), es lliurarà una còpia bàsica del contracte de treball a les persones que representen legalment els treballadors i les treballadores, en un termini màxim de 10 dies comptadors des del moment que siga formalitzat.
  
Article 15. Període de prova
  
S'estableix un període de prova seguint les regulacions de l'Estatut dels Treballadors:
  
Grup A 6 mesos
  
Grup B 45 dies treballats
  
Grup C 30 dies treballats
  
Grup D 30 dies treballats
  
Grup E 14 dies treballats
  
El període de prova haurà de ser pactat per escrit. Les parts contractants, durant la vigència del citat període, podran resoldre de manera unilateral i lliurement la relació laboral sense necessitat de preavís, i sense dret a cap indemnització. El període de prova no podrà ser superior a la meitat de la duració del contracte.
  
Article 16. Ingrés i provisió de vacants
  
Els llocs vacants o de nova creació seran coberts d'acord amb aquest procediment:
  
Convocatòria interna: tindrà dret de preferència a cobrir les vacants que hi haja, el personal que pertanya a la mateixa empresa com a fix, sempre que reunisca les condicions exigides per a la realització del lloc de treball. Tot el personal tindrà dret a presentar-se a les citades places en igualtat de condicions.
  
Convocatòria externa: si la plaça no es cobreix pel procediment anterior, es realitzarà per oferta externa, per a la qual cosa caldrà superar unes proves de capacitació per al treball en qüestió que seran adequades al perfil del lloc de treball.
  
Article 17. Treball de superior i d'inferior categoria
  
Si es necessitara destinar el personal a tasques corresponents a una categoria inferior, caldrà l'informe previ del comitè d'Empresa, dels delegats i de les delegades sindicals o dels delegats i de les delegades de personal. El personal rebrà durant aquest temps el salari corresponent a la seua categoria professional.
  
Per als treballs d'inferior categoria, mai es podran superar els tres mesos en un període d'un any o de sis mesos en tres anys.
  
Quan el personal siga destinat a tasques corresponents a una categoria superior però no hi procedisca legalment o convencionalment l'ascens, aquest tindrà dret a la diferència retributiva entre la categoria assignada i la funció que realment realitze.
  
Article 18. Cessaments en l'empresa
  
El personal que voluntàriament desitge causar baixa en l'empresa, haurà de notificar-ho per escrit, i n'haurà de rebre un justificant de la recepció de la citada petició amb l'antelació que s'indica tot seguit respecte de la data de la baixa definitiva:
  
Grup A-1: 3 mesos
  
Grup A-2: 2 mesos
  
Grup B: 1 mes
  
Grup C: 1 mes
  
Grup D: 15 dies
  
Grup E: 15 dies
  
La falta de preavís establit facultarà l'empresa per a deduir de les parts proporcionals que calga pagar en el moment de la liquidació al personal, l'equivalent diari del seu salari bàsic per cada dia que falte en el reglamentari preavís indicat més amunt.
  
Article 19. Mobilitat en el lloc de treball
  
La mobilitat per a la realització de funcions no corresponents a la categoria professional que es realitze, sols serà possible si hi ha raons tècniques i d'organització, si estan justificades les necessitats peremptòries de l'activitat i si aquesta situació és comunicada i justificada davant de les persones que representen el col·lectiu treballador.
  
Article 20. Mobilitat geogràfica
  
Els treballadors i les treballadores, llevat dels contractats específicament per a prestar serveis amb centres de treball mòbils i itinerants, no podran ser traslladats a un centre de treball diferent de la mateixa empresa que exigisca canvis de residència fora de la Comunitat Valenciana per a la qual va ser contractat, llevat que hi haja raons tècniques, d'organització o de producció que ho justifiquen o bé contractacions referides a l'activitat empresarial i que ho permeta l'autoritat laboral.
  
Per als trasllats a centres de treball situats a menys de 50 quilòmetres, serà necessària una comunicació escrita al treballador o a la treballadora on s'indique la data d'incorporació, la qual no podrà ser abans de 30 dies comptadors des de la notificació. Per als trasllats de centres de treball amb distància superior a 50 quilòmetres entre ells, a més de la comunicació escrita i el termini indicat abans, caldrà que les parts pacten la forma de compensació pel desplaçament o pel canvi de residència que poguera ocasionar-li.
  
Article 21. Canvi de torn
  
Tindrà preferència per al canvi de torn dins de la seua categoria, el personal que acredite major antiguitat i/o millor qualificació professional basant-se en el barem redactat en l'annex V. Aquest barem podrà completar-se amb els representants legals dels treballadors i de les treballadores, en les diferents empreses afectades per aquest Conveni, tot respectant sempre els principis de drets necessaris.
  
Capítol IV
  
Article 22. Comissió Sectorial de Formació (canviar tot l'articulat de formació)
  
En el marc d'aquest Conveni, es constituirà, en el termini màxim de sis mesos, la Comissió Sectorial de Formació, la qual estarà composta, al 50%, per les parts que signen el Conveni. També es comunicarà la constitució a les comissions del FORCEM, tant en l'àmbit de la Comunitat Valenciana com de l'estatal.
  
Aquesta Comissió potenciarà el reconeixement de la formació per part dels organismes competents.
  
Article 23. Principis generals
  
De conformitat amb allò previst en l'article 23 de l'Estatut dels Treballadors, i per tal de facilitar-ne la formació i la promoció professional, els treballadors i les treballadores afectats per aquest Conveni tindran dret a veure facilitada la realització d'estudis per a l'obtenció de títols acadèmics o professionals reconeguts oficialment; també tindran dret a la realització de cursos de perfeccionament professional organitzats per l'empresa mateix o per uns altres organismes.
  
L'empresa i la representació dels treballadors i de les treballadores reconeixen com a dret derivat de la relació laboral la formació i la promoció en el treball.
  
La formació i la capacitació dels treballadors i de les treballadores que presten serveis en l'empresa, i d'acord amb les necessitats d'aquesta, estan obertes sense discriminació de cap tipus i tan sols amb les limitacions que puguen provenir de la capacitat i dels coneixements previstos que hauran de ser acreditats individualment.
  
Un factor bàsic per a incrementar la motivació i la integració dels treballadors i de les treballadores i per a crear un mecanisme eficaç i indispensable per a articular la promoció, és la formació. Per tant, la formació haurà de passar a un primer pla en la preocupació de l'empresa, raó per la qual aquesta es compromet a vincular la formació als diversos processos de la carrera dels treballadors i de les treballadores, i a la promoció.
  
Article 24. Objectius de la formació
  
La formació professional en l'empresa s'orientarà cap als objectius següents:
  
Adaptació de la persona titular del lloc de treball i a les modificacions d'aquest.
  
Actualització i posada al dia dels coneixements professionals exigibles en la categoria i en el lloc de treball.
  
Especialització, en els diversos graus, en algun sector o matèria del treball mateix.
  
Facilitació i promoció de l'adquisició per part dels treballadors i de les treballadores de títols acadèmics i professionals.
  
Coneixements d'idiomes nacionals i estrangers.
  
Adaptació de la mentalitat dels treballadors i de les treballadores cap a una direcció participativa.
  
Ampliació dels coneixements dels treballadors i de les treballadores que els permeta prosperar i aspirar a promocions professionals, i adquisició dels coneixements corresponents a uns altres llocs de treball.
  
Coneixement de les condicions laborals del lloc de treball per tal d'evitar els riscos laborals, i promoció dels hàbits saludables.
  
Afavoriment de l'accés de la dona i de l'home en igualtat de condicions a categories superiors i a llocs de direcció.
  
Article 25. Desenvolupament de la formació
  
1. La Comissió Sectorial de Formació, mitjançant un estudi detallat, determinarà les necessitats de formació tot basant-se en quines s'elaborarà, en els tres primers mesos comptadors des de l'entrada en vigor d'aquest Conveni, un pla de formació, amb el consegüent calendari anual de cursos que hagen de realitzar les empreses, i també la petició a la Comissió General de Formació Contínua dels cursos que es crega oportú que aquesta ha de finançar.
  
2. La formació s'impartirà preferentment durant la jornada laboral. L'assistència als cursos serà obligatòria quan siguen impartits en hores de treball.
  
3. Els treballadors i les treballadores de l'empresa, i especialment els qui tinguen llocs de treball de comandament orgànic, estan obligats a prestar el seu suport ple al pla de formació quan els siga requerit en activitats d'aquest i en l'àrea de la seua competència.
  
4. La formació dels treballadors i de les treballadores es realitzarà mitjançant l'empresa mateix o mitjançant un concert amb centres oficials o reconeguts. Es realitzaran preferentment als locals de l'empresa.
  
5. Els treballadors i les treballadores assistents als cursos programats hauran de presentar obligatòriament un part d'assistència i una memòria on es recullen les matèries estudiades al citat curs. A aquesta memòria tindran accés els treballadors i les treballadores que hi puguen tenir interès.
  
6. Els treballadors i les treballadores de l'empresa podran presentar als seus representants, o directament a la direcció, suggeriments relatius a millorar aspectes i activitats concretes del pla de formació. Aquests suggeriments es trametran a la Comissió Sectorial de Formació.
  
7. Tots els treballadors i les treballadores, independentment del grup professional a què pertanyen, tindran accés als cursos, als seminaris, a les conferències, etc. de formació, de reconversió o de perfeccionament que organitze l'empresa, sempre que estiga relacionat amb el seu lloc de treball.
  
Article 26. Cost de la formació
  
Per tal de dur a terme els plans de formació elaborats per la Comissió Sectorial de Formació del Conveni que es despleguen en virtut dels acords nacionals subscrits, les empreses afectades per aquest Conveni Col·lectiu hauran de sol·licitar els fons necessaris per al finançament en la forma i les condicions establides en el citat acord.
  
Article 27. Certificat d'assistència
  
Els certificats d'assistència i d'aprofitament, i les valoracions i qualificacions obtingudes en els citats cursos, es faran constar en l'expedient dels treballadors i de les treballadores que hi assistisquen, i tindran rellevància per a la seua promoció professional.
  
Article 28. Criteris de selecció per a l'assistència a cursos
  
Tindran preferència per a assistir a cursos els treballadors i les treballadores que hagen participat en menys ocasions, i els qui estiguen ocupant llocs de treball relacionats directament amb la matèria objecte del curs. Les decisions sobre això seran adoptades entre l'empresa i les persones que representen el personal de mutu acord; si aquests no existeixen, per la Comissió Sectorial de Formació a la vista de les sol·licituds.
  
Capítol V
  
Article 29. Comissió Sectorial de Seguretat i Salut (canviar tot l'articulat de Salut Laboral)
  
En el marc d'aquest Conveni, i com a òrgan de participació e la matèria, es constituirà, en el termini màxim de sis mesos, la Comissió Sectorial de Seguretat i Salut Laboral, la qual tindrà una composició paritària de quatre membres per cada part que signa el conveni. Aquesta Comissió tindrà com a objectiu coordinar el desenvolupament de la Llei de Prevenció de Riscos Laborals i dels acords adoptats en aquest Conveni per al sector.
  
Article 30. Salut laboral
  
Els treballadors i les treballadores tenen dret a una protecció eficaç en matèria de seguretat i salut en el treball. El citat dret suposa l'existència d'un correlatiu deure de l'empresari de protecció dels treballadors i de les treballadores davant dels riscos laborals. Així mateix, té el dret de participar en la política de prevenció de riscos laborals en la seua empresa o centre de treball.
  
Els treballadors i les treballadores hauran de cooperar amb l'empresa perquè aquesta puga garantir d'unes condicions de treball que siguen segures i que no impliquen riscos per a la pròpia seguretat i salut dels treballadors i de les treballadores.
  
En el marc de les seues responsabilitats, l'empresa realitzarà la prevenció dels riscos laborals mitjançant l'adopció de totes les mesures que siguen necessàries, i mitjançant una acció permanent, amb la finalitat de perfeccionar els graus de protecció existents.
  
L'empresa garantirà als treballadors i a les treballadores la vigilància periòdica del seu estat de salut depenent dels riscos inherents al treball que realitzen i de l'ambient laboral en què es desplegue.
  
Aquesta vigilància sols podrà ser duta a terme quan els treballadors i les treballadores presten el seu consentiment. D'aquest caràcter voluntari, sols se n'exceptuen, amb l'informe previ de les persones que representen els treballadors i les treballadores, o si hi manca, de la Comissió Paritària del Conveni, els casos en què la realització dels reconeixements siga imprescindible per a avaluar els efectes de les condicions de treball sobre la salut dels treballadors i de les treballadores, o per a verificar si el seu estat de salut pot constituir un perill per a ells mateixos, per a la resta dels treballadors i de les treballadores o per a unes altres persones relacionades amb l'empresa.
  
En tot cas, caldrà optar per la realització dels reconeixements o de les proves que causen les menors molèsties al treballador o a la treballadora, i que siguen proporcionals al risc. Aquests seran duts a terme tot respectant el dret a la intimitat i a la dignitat de la persona, i la confidencialitat de tota la informació relacionada amb el seu estat de salut.
  
L'accés a la informació mèdica de caràcter personal es limitarà al personal mèdic i a les autoritats sanitàries. Els resultats de la vigilància de la salut seran comunicats als treballadors i a les treballadores, i no podran ser usats amb finalitats discriminatòries ni en perjudici d'aquests.
  
Els treballadors i les treballadores tenen dret a ser informats sobre totes les qüestions de salut laboral que afecten l'empresa, tant en conjunt com en cada tipus de lloc de treball o funció.
  
L'empresa haurà de consultar els treballadors i les treballadores, i permetre que participen en totes les qüestions que afecten la seguretat i la salut en el treball, i en particular, en l'elaboració dels plans de prevenció i en l'avaluació de riscos que s'hagen de realitzar, tot això d'acord amb la Llei de Prevenció de Riscos Laborals (en endavant LPRL). De la mateixa manera, l'empresari o l'empresària haurà de consultar els treballadors i les treballadores abans de la contractació dels serveis de prevenció.
  
A les empreses que tinguen representants dels treballadors i de les treballadores, els drets d'informació, de consulta i de participació hi seran exercits per aquests, sense perjudici dels drets que els atribueix la LPRL.
  
Els delegats i les delegades de Prevenció constitueixen la representació autònoma dels treballadors i de les treballadores en matèria de salut i de seguretat. Atesa la importància que la LPRL atribueix als citats delegats i delegades, i amb l'objectiu que puguen complir les funcions que la citada Llei els encomana, podran disposar d'un crèdit horari mínim anual de 30 hores per a la seua formació en matèria de prevenció de riscos laborals, sense càrrec al crèdit horari sindical que, en el seu cas, tinguera, ni del previst per a l'exercici de les seues facultats i competències recollides en la LPRL. Aquest temps dedicat a la formació serà considerat, amb caràcter general, temps de treball, i el cost no recaurà sobre els delegats i les delegades de Prevenció. La formació en matèria de prevenció haurà de ser facilitada i pagada pels empresaris, i en convindran la realització amb les organitzacions sindicals.
  
Igualment, els delegats i les delegades de Prevenció disposaran d'un crèdit horari addicional de 15 hores mensuals per al desplegament de funcions que la LPRL els encomana. No són computables en aquest nombre d'hores les que s'utilitzen en situacions previstes en la Llei i per a les quals s'habilita un crèdit horari específic.
  
Dins dels plans formatius que les empreses han d'escometre anualment, i de conformitat amb l'article 19 de la LPRL, en l'any 2000 s'impartirà a cada treballador i treballadora una formació teòrica i pràctica de 16 hores mínimes. El disseny, la duració i els continguts de la citada formació serà duta a terme per la Comissió Sectorial de Formació.
  
La formació es facilitarà tant en el moment de la contractació, com quan hi haja canvis en les seues funcions o s'introduïsquen noves tecnologies o canvis en els equips de treball.
  
La formació haurà de estar centrada específicament en el seu lloc de treball, i haurà d'adaptar-se a l'evolució dels riscos. Sempre que siga possible, haurà de ser impartida dins de la jornada de treball, o si hi manca, en unes altres hores amb descompte en aquella del temps invertit.
  
La Llei de Prevenció de Riscos Laborals i la resta de normativa d'aplicació, serà el referent que guie les actuacions de l'empresari en matèria de salut i seguretat, i constituiran el mínim necessari d'aplicació amb la finalitat de prevenir els riscos laborals i promoure la millora de les condicions de treball.
  
Reconeixements mèdics
  
Els treballadors i les treballadores tenen el dret i, alhora, l'obligació, de sotmetre's a les revisions mèdiques en els casos en què l'empresa i les persones que representen aquells o, si és el cas, la Comissió Sectorial de Seguretat i Salut determine, tant abans de l'ingrés en el lloc de treball com les periòdiques, o les propostes pels organismes oficials competents.
  
Salut laboral i drogodependències
  
El consum de drogues implica problemes de salut amb repercussions individuals i col·lectives. L'inici o l'increment del consum de drogues (fonamentalment l'alcohol i el tabac) en el medi laboral està determinat en molts casos per condicions d'atur, de precarietat o de males condicions de treball. Per això, es creu convenient incloure en aquest Conveni el següent pla integral en els vessants preventiu, assistencial, de reinserció, participatiu, no sancionador, voluntari i planificat:
  
Preventiu: es posaran en pràctica mesures educatives, informatives i formatives que motiven la reducció i l'ús inadequat de drogues, i que promocionen hàbits saludables. També es potenciarà la modificació de factors de risc i la millora de condicions de treball.
  
Assistencial i voluntari: es facilitarà tractament als treballadors i a les treballadores que ho sol·liciten voluntàriament. Per a això, els serveis de prevenció realitzaran i aplicaran programes d'assistència específics.
  
De reinserció: l'objectiu fonamental de tota acció és tornar la salut al subjecte i facilitar la reincorporació dels treballadors i de les treballadores al lloc de treball.
  
No sancionador: el fet que un treballador o una treballadora decidisca acollir-se a un programa de tractament de deshabituació, comportarà la concessió d'una excedència extraordinària especial, sense necessitat d'acreditar antiguitat ni el caràcter indefinit del contracte, i se li assegurarà la reincorporació immediata al seu lloc de treball quan acabe el tractament, sense perjudici de les sancions que puguen derivar-se d'unes altres faltes de disciplina.
  
Participatiu: tota iniciativa empresarial relacionada amb la salut laboral i/o drogodependències serà consultada, amb caràcter previ, a les persones que representen els treballadors i les treballadores, o si hi manca, a aquests últims.
  
La Comissió Sectorial de Seguretat i Salut concretarà les mesures que s'exposen aquí, en un programa d'actuació que serà d'aplicació amb efecte del primer trimestre de l'any 2000.
  
Article 31. Roba de treball
  
Les empreses estan obligades a facilitar dos uniformes (roba i calçat) a l'any, i mitjans de protecció personal per a tots els treballadors i les treballadores. Aquests estaran obligats a usar, durant la realització del treball, la roba facilitada per l'empresa, i a tenir-ne cura. L'empresa serà qui la netege.
  
Quan s'extingisca la relació laboral, el treballador o a treballadora tornarà la roba a l'empresa.
  
De la mateixa manera, la roba no serà utilitzada fora del centre de treball, llevat que siga per a realitzar treballs encomanats per aquesta.
  
Article 32. Canvi de servei durant l'embaràs
  
Quan l'execució del treball habitual resulte pesat per a la dona embarassada, l'empresa facilitarà el canvi a un altre lloc de treball de la mateixa categoria professional i, sempre que siga possible, en el seu torn habitual.
  
Article 33. Jornada i horari de treball
  
La jornada tindrà caràcter anual, de 1.800 hores per a l'any 1999; de 1.796 hores per a l'any 2000; de 1.792 hores per a l'any 2001, i de 1.788 per a l'any 2002, amb un còmput mitjà de 40 hores efectives setmanals, tot i que aquestes podran superar-se per mutu acord entre l'empresa i les persones que representen els treballadors i les treballadores, sempre que no se supere el citat còmput anual. Si això s'esdevinguera, l'excés sobre el còmput anual seria considerat com a hores extraordinàries.
  
No es podran realitzar més de 9 hores de treball efectiu, llevat que hi haja un mínim de 12 hores entre la fi d'una jornada i el començament de la següent, i sempre de mutu acord entre l'empresa i les persones que representen els treballadors i les treballadores.
  
Anualment, i en el primer mes de cada any, l'empresa elaborarà, amb la consulta prèvia al comitè d'Empresa o al delegat o la delegada de Personal, un calendari on s'establisquen els torns i els horaris, i se'n lliurarà una còpia al citat delegat perquè l'expose al tauler d'anuncis. A més, i trimestralment, es realitzaran revisions del còmput d'hores amb la finalitat d'intentar corregir els excessos que s'hi hagen produït.
  
Article 34. Descans setmanal
  
Els treballadors i les treballadores tindran dret a un descans mínim setmanal d'un dia i mig sense interrupció.
  
Independentment d'això, es respectarà qualsevol fórmula que s'haja pactat o que es pacte entre l'empresa i les persones que representen els treballadors i les treballadores.
  
Article 35. Vacances
  
El període de vacances anuals serà retribuït amb l'equivalent a una mensualitat de salari bàsic, complement personal d'antiguitat, complement personal de garantia i plus d'assistència, i tindrà una duració de 30 dies naturals. En els casos en què no s'haja completat l'any de treball efectiu, tindran dret a la part proporcional de les vacances.
  
El període de gaudi es fixarà en un període de 30 dies ininterromputs, llevat que hi haja un pacte exprés sobre això entre les parts, tot respectant els criteris següents:
  
a) El règim de torns de vacances es farà per rigorosa rotació anual dels treballadors i de les treballadores entre els diversos mesos. La rotació s'iniciarà el primer any per antiguitat en l'empresa. Per a això, es constituiran els corresponents torns de vacances, d'acord amb el calendari laboral i tenint en compte les prestacions del servei.
  
El començament del període de vacances o de gaudi de les festes retribuïdes no pot coincidir amb un dia de descans setmanal, de manera que en aquests casos, s'entendran iniciades les vacances l'endemà del descans setmanal. Si la tornada de les vacances coincideix amb el dia lliure, aquest haurà de ser respectat, i caldrà iniciar el treball el dia següent.
  
b) El calendari de vacances s'elaborarà el primer trimestre de cada any, i en tot cas, amb un mínim de dos mesos abans que comencen aquelles.
  
Una vegada iniciades les vacances, si es produeix una situació d'incapacitat transitòria (IT), aquest període no s'interromp ni es commuta per nous períodes. Els treballadors i les treballadores, en aquest cas, tindran dret a les seus percepcions salarials d'acord amb la totalitat dels seus havers durant la duració de les vacances.
  
Les vacances ha de ser gaudides duran l'any natural, i no serà possible acumular-les a anys successius ni compensades econòmicament, llevat dels casos de liquidació per quitança. Per això, siga quina siga la causa, el fet de no gaudir-les implica perdre-les totes o la fracció que en quede.
  
Article 36. Jubilació als 64 anys
  
Com a mesura de foment d'ocupació, es convé que el personal amb 64 anys que vulga acollir-se a la jubilació anticipada amb el 100% de la prestació, sempre que reunisca els requisits de manca i de cotització corresponents, podran fer-ho, i en aquest cas, l'empresa estarà obligada a substituir-lo de la manera i amb les condicions regulades en el Reial Decret 1.194/1985, de 17 de juliol, articles 1 i 2.
  
Article 37. Jubilació als 65 anys
  
El personal, independentment del grup professional a què pertany, haurà de jubilar-se forçosament als 65 anys, llevat que en aquest moment no puga acreditar els requisits corresponents a aquesta finalitat, com ara els períodes de manca de cotització. En aquest cas, amb l'acord previ de l'empresa, l'obligació queda supeditada i endarrerida al moment en què puga acreditar-los.
  
Capítol VII
  
Article 38. Estructura retribuïdora
  
a) Salari bàsic: és la part de la retribució del personal fixada per unitat de temps i depenent del grup i de la categoria professional, independentment de la remuneració que hi pertoque per lloc de treball i específic o per qualsevol altra circumstància.
  
b) Gratificacions extraordinàries: es rebran dos pagaments extraordinaris, amb meritació semestral, equivalents a una mensualitat de salari bàsic i de complement personal d'antiguitat, la primera amb meritació de l'1 de gener al 30 de juny i pagament durant el mes de juny; la segona amb meritació de l'1 de juliol al 31 de desembre, i pagament abans del dia 24 de desembre. Amb l'acord entre l'empresa i les persones representants dels treballadors i de les treballadores, podrà prorratejar-se el pagament dels extraordinaris mensualment.
  
c) Plus de nocturnitat: les hores treballades durant el període comprés entre les 22 hores i les 6 hores, tindran una retribució específica incrementada en un 25% sobre el salari bàsic, d'acord amb l'annex I, llevat que la categoria professional que posseïsca implique, per a la realització de les seues tasques, treball nocturn.
  
Per al personal contractat per a la realització de treball nocturn en torn rotatori o fix, s'hi estableix una jornada de 35 hores setmanals i/o 70 hores en còmput de dues setmanes. El personal que en el moment de la publicació d'aquest Conveni reba quantitats en concepte de plus de nocturnitat per realitzar 40 hores setmanals, podrà optar entre mantenir les actual condicions o realitzar aquesta nova jornada. En aquest cas, s'aplicarà proporcionalment la reducció jornada recollida en l'article 33.
  
d) Plus d'antiguitat: el dia 1 de gener de 2000 deixaran de consolidar-se les quantitats econòmiques derivades d'aquest plus. Les quanties que no hagueren consolidat els treballadors i les treballadores, les continuaran rebent com a "complement personal d'antiguitat", concepte que no podrà ser compensat ni absorbit per cap altre.
  
e) Plus d'assistència: consisteix en la retribució mensual, amb una quantia recollida en els annexos I i II, incloent-hi vacances, per a tot el personal a partir de l'1 de gener de l'any 2000, amb l'excepció del personal que merite la consolidació, d'un trienni entre l'1 d'octubre i el 31 de desembre de 1999, al qual meritarà el trienni corresponent (3.000 PTA mensuals) integrat en el "complement personal d'antiguitat". El plus d'assistència es rebrà des de l'1 de gener de l'any 2001.
  
El plus d'assistència tindrà una minoració de 500 pessetes mensuals en cas d'inassistència al lloc de treball d'un dia al mes, 1.000 pessetes en el cas d'inassistència al lloc de treball de dos dies al mes, i de 1.500 pessetes en el cas d'inassistència al lloc de treball de tres dies al mes. Aquestes minoracions no tindran efecte en els casos en què la inassistència al lloc de treball siga per causes degudes a incapacitat temporal derivada per malaltia greu o que comporte internament hospitalari, accident laboral o malaltia professional i la concessió d'alguns dels permisos reglats per la legislació i per aquest Conveni.
  
Article 39. Plus de transport
  
S'estableix un plus no salarial, no cotitzable a la Seguretat Social, amb una quantia recollida en els annexos I i II, amb el descompte de l'absentisme i de les vacances en concepte de plus de transport. Donat cas que els transport siga realitzat per l'empresa amb mitjans propis, no pertocarà pagar el citat plus de transport.
  
Article 40. Hores extraordinàries
  
Es consideraran hores extraordinàries les que, preses en el total diari, setmanal o anual, excedisquen de la jornada pactada en aquest Conveni.
  
La realització d'aquestes hores extraordinàries serà per a situacions excepcionals, i seran argumentades davant de les persones que representen el personal.
  
Les hores extraordinàries es pagaran al 200% sobre el valor del salari/hora ordinària si es realitzen en horari diürn, i a 250% si es realitzen en descans setmanal o en dia festiu.
  
La fórmula de càlcul de l'hora ordinària és:
  
(Salari bàsic mensual + complement personal d'antiguitat mensual) x 14
  
2.055
  
Aquest càlcul servirà de base per a l'establiment del valor hora extra amb el percentatge establit en cada cas. També servirà per al càlcul del complement del plus de nocturnitat.
  
Aquestes hores no podran superar, en cap cas, el límit màxim legal establit per l'ordenament jurídic.
  
Article 41. Dies festius
  
Els dies festius retribuïts no recuperables de cada any natural, sempre que els treballadors i les treballadores els treballen, i de comú acord amb l'empresa, podran ser compensats de la manera següent:
  
a) Gaudir-les, d'acord entre les parts, com a descans. En aquest cas, es computaran 17,5 dies pels 14 no gaudits, o part proporcional.
  
b) Rebre una retribució, d'acord amb la fórmula següent:
  
 Salari mensual x 200%
  
 30
  
Es respectarà qualsevol pacte anterior on hi haja una reducció de jornada compensatòria als citats dies, sempre que es complisca l'equivalència anterior.
  
Article 42. Rebut de salaris
  
És ineludible que s'estenguen els rebuts de salaris justificatius, i els treballadors i les treballadores estan obligats a signar-los i recollir-los.
  
El citat rebut, que s'ajustarà al model oficial aprovat pel Ministeri de Treball i Seguretat Social, haurà de contenir, perfectament desglossats i especificats, tots els conceptes salarials, les retencions, les cotitzacions, les tributacions i les bases de càlcul.
  
Per a fer efectius els cobraments, s'utilitzarà qualsevol dels sistemes legalment autoritzats, segons el parer de l'empresa (xecs, transferències, en metàl·lic, etc.).
  
Article 43. Clàusula de desvinculació
  
Les empreses que acrediten que el compliment de les condicions econòmiques establides en aquest Conveni les portaria de manera inevitable al tancament definitiu de l'empresa, podran quedar exemptes de complir-les, tot i que estarien obligades a incrementar les retribucions del seu personal en el percentatge que la Comissió Paritària determine per a cada cas.
  
Perquè les empreses es puguen acollir a l'exempció establida en el punt anterior, serà necessari que ho sol·liciten i que acrediten davant de la Comissió Paritària, de manera fefaent, en el termini d'un mes comptador des de la publicació del Conveni, que l'aplicació de les condicions econòmiques establides els obligaria a l'acabament definitiu de la seua activitat. Sols en el cas que la Comissió Paritària considerara que el compliment de les citades condicions econòmiques seria la causa directa del tancament de l'empresa, podran aquestes deixar d'aplicar-les.
  
Amb la finalitat de constatar la impossibilitat d'aplicar les condicions econòmiques establides en aquest Conveni, les empreses hauran d'aportar a la Comissió Paritària tota la documentació que siga requerida per aquesta per tal de conèixer quina és la seua situació real. Donat cas que no aportaren la documentació requerida, la Comissió Paritària no autoritzaria a les empreses sol·licitants a quedar exemptes del compliment de les condicions econòmiques pactades en aquest Conveni.
  
La Comissió Paritària prendrà els seus acords de tot allò regulat en aquesta disposició per unanimitat, i tindrà la facultat, si així ho considera necessari, de demanar informes pericials per prendre la decisió que pertoque.
  
A partir de la sol·licitud de les empreses afectades, s'estableix un període màxim de tres mesos per a la resolució.
  
Els membres de la Comissió Paritària fixaran la duració de l'aplicació d'aquesta clàusula de desvinculació a les empreses que hagen sol·licitat que se'ls aplique. També sol·licitaran informació de la marxa de l'aplicació d'aquesta clàusula durant el període de vigència d'aquest Conveni.
  
Capítol VIII
  
Article 44. Llicències retribuïdes
  
1. El personal, amb l'avís i la justificació previs, podrà absentar-se del treball amb dret a remuneració, per algun dels motius i pel temps següent:
  
A) 15 dies naturals per matrimoni.
  
B) 3 dies naturals per naixement o adopció de fill o filla, per malaltia greu o per mort de convivent o de parents fins al segon grau de consanguinitat o afinitat. En el cas que el personal necessite fer un desplaçament per aquesta causa o per una altra realment justificada, el termini s'ampliarà a 5 dies. Aquests dies podran ampliar-se descomptant-los dels festius retribuïts i/o de les vacances, amb la sol·licitud prèvia.
  
C) 1 dia per trasllat de domicili habitual.
  
D) Pel temps indispensable, per a compliment d'un deure inexcusable de caràcter públic i personal.
  
E) Als permisos necessaris per a concórrer a exàmens quan es cursen amb regularitat estudis per a la consecució de títols oficials acadèmics o professionals. Cal tenir en compte que d'aquests permisos, sols seran retribuïts els que siguen per a exàmens eliminatoris. El personal gaudirà d'aquest permís el dia natural en què tinga l'examen, si presta serveis en jornada diürna o vespertina; el gaudirà la nit anterior a l'examen si treballa a la nit.
  
Article 45. Llicències no retribuïdes
  
Qui, per raons de guarda legal, tinga a càrrec seu un menor o una menor de 6 anys o una persona disminuïda física o psíquica que no realitze cap altra activitat retribuïda, tindrà dret a una reducció de jornada de treball amb la disminució proporcional del salari entre, si més no, un terç i un màxim de la meitat de la duració d'aquella.
  
B) Llicència per assumptes propis sense cost per a l'empresa, un mes a l'any, que no coincidisca amb els mesos de juny, juliol, agost i setembre, sol·licitat amb una antelació de 20 dies, llevat de casos d'urgent necessitat.
  
Article 46. Excedències voluntàries
  
El personal fix que acredite, com a mínim, un any d'antiguitat en l'empresa, podrà sol·licitar una excedència voluntària per un període no inferior a un any ni superior a cinc.
  
L'excedència s'entendrà concedida sense dret a cap retribució, i el període no computarà a l'efecte d'antiguitat.
  
Aquesta excedència serà sol·licitada sempre per escrit, amb una antelació, com a mínim, de 30 dies respecte de la data d'inici, llevat de casos demostrables d'urgent necessitat. Caldrà rebre resposta per escrit de l'empresa en el termini de 5 dies.
  
Abans de l'acabament de la llicència, i amb una antelació mínima de 30 dies respecte de l'acabament, caldrà sol·licitar per escrit l'ingrés.
  
Si durant aquest temps la vacant haguera sigut coberta per una persona suplent, aquesta cedirà la seua tasca i finalitzarà la seua relació laboral en el moment de la reincorporació de la persona titular, d'acord amb la normativa contractual vigent en el citat moment.
  
El personal en situació d'excedència voluntària tindrà sols dret de preferència a l'ingrés en la seua categoria o similar si, després de la sol·licitud de reingrés, hi haguera alguna vacant. En cas contrari, passarà a situació de dret expectant.
  
Si quan acabe l'excedència, o durant la vigència d'aquesta, desitja incorporar-se al treball i no hi ha vacant de la seua categoria però sí en una inferior i desitja incorporar-s'hi, podrà fer-ho amb les condicions d'aquesta nova categoria per poder accedir a la seua en el moment en què hi haja la primera possibilitat.
  
En cap cas, llevat de concessió concreta, podrà sol·licitar excedència per a incorporar-se a prestar els seus serveis en entitats similars a les indicades en aquest Conveni.
  
El personal acollit a una excedència voluntària no podrà optar a una altra fins que no haja transcorregut un any de treball efectiu després d'acabada l'anterior.
  
Article 47. Excedència forçosa
  
L'excedència forçosa donarà dret a la conservació del lloc de treball i al còmput de l'antiguitat en els casos següents:
  
Designació o elecció d'un càrrec públic.
  
El treballador o la treballadora que s'haja d'incorporar al servei militar o a la prestació civil substitutòria, bé siga com a voluntari o per incorporació obligatòria.
  
El personal que siga elegit per a un càrrec sindical, d'àmbit local o superior, també podrà sol·licitar una excedència especial per tot el temps que dure el seu nomenament, amb reincorporació automàtica al seu lloc de treball així que acabe aquella.
  
El treballador o la treballadora que s'aculla a un programa de tractament de deshabituació, de conformitat amb el que estableix l'article 30 de Salut Laboral.
  
Article 48. Excedència especial per maternitat
  
El personal, pel naixement de cada fill o filla o en el moment d'una adopció legal, tindrà dret a una excedència especial d'una duració màxima de fins a tres anys, i que començarà:
  
a) En la dona, a partir de l'acabament del descans obligatori per maternitat, o en el moment de l'adopció.
  
b) En l'home, a partir de la data de naixement, o en el moment de l'adopció.
  
El naixement o l'adopció de nous fills o filles generarà el dret a futures i successives excedències les quals, en tot cas, implicaran la fi de l'anterior.
  
L'excedència corresponent al primer any s'entén assimilada a excedència forçosa amb dret a reingrés automàtic quan acabe; no serà retribuïda, però sí computable a l'efecte d'antiguitat, d'acord amb la normativa anteriorment indicada per al reingrés. Quant a la resta del període d'excedència, seguirà el mateix tractament que si es tractara d'una excedència voluntària.
  
Aquesta opció sols pot ser exercida per un dels pares o progenitors si tots dos treballen.
  
Article 49. Pauses i reducció de jornada per lactància
  
El personal tindrà dret a una pausa d'una hora en el treball, que podrà ser dividida en dues fraccions de mitja hora, quan la destinen a la lactància d'un fill o d'una filla menor de 9 mesos. La pausa o la interrupció de la jornada podrà ser substituïda per una reducció de la jornada normal de mitja hora que, al seu gust, podrà aplicar-la al començament o a l'acabament d'aquesta.
  
La pausa o la reducció serà retribuïda, i en el cas de lactància artificial, pot ser sol·licitada per qualsevol dels cònjuges, encara que l'opció pot ser sols exercida per un d'ells si tots dos treballen.
  
Capítol IX
  
Article 50. Drets sindicals
  
Els comitès d'Empresa, els delegats i les delegades de Personal i les seccions sindicals, tindran, entre d'altres, els drets i les funcions següents:
  
a) A ser informats, prèviament, de totes les sancions imposades al seu centre de treball per faltes lleus, greus i molt greus.
  
b) A conèixer, trimestralment com a mínim, les estadístiques sobre l'índex d'absentisme i les seues causes, els accidentes de treball, les malalties professionals i les seues conseqüències, els índex de sinistres, els estudis periòdics o especials del medi ambient laboral i els mecanismes de prevenció utilitzats.
  
b) De vigilància en el compliment de les normes vigents en matèria laboral, de Seguretat Social i ocupació, i també de la resta de pactes, de condicions i d'usos de l'empresari en vigor, tot formulant, si escau, les accions legals pertinents davant de l'empresari o l'empresària i dels organismes o tribunals competents.
  
d) De vigilància i control de les condicions de Salut Laboral en l'exercici del treball en l'empresa, amb les particularitats que preveu, en aquest sentit, l'article 19 de l'Estatut dels Treballadors.
  
Garanties de les persones que representen el personal
  
A banda de les garanties que preveuen els articles a), b), c) i d) de l'article 63 de l'Estatut dels Treballadors, les persones que representen el personal disposaran d'un crèdit d'hores mensuals retribuïdes d'acord amb l'escala següent:
  
De 0 a 25 treballadors/treballadores 15 hores
  
De 26 a 50 treballadors/treballadores 20 hores
  
De 51 a 100 treballadors/treballadores 25 hores
  
De 101 a 250 treballadors/treballadores 30 hores
  
De 251 en endavant 40 hores
  
L'ús del crèdit tindrà dedicació preferent, amb l'única limitació de comunicar-ne obligatòriament abans l'inici, i també la incorporació al treball en el moment de produir-se.
  
El crèdit d'hores mensuals retribuïdes per a les persones representants podran acumular-se en un o en diversos delegats o delegades, cosa que haurà de ser comunicada amb l'antelació suficient.
  
Es facilitaran també taulers d'anuncis perquè, sota la responsabilitat de les persones que representen els sindicats, s'hi col·loquen els avisos i les comunicacions que s'hagen de realitzar i que es consideren pertinents. Els citats taulers es distribuiran en punts i llocs visibles per a permetre que la informació arribe fàcilment als treballadors i a les treballadores.
  
Seccions sindicals
  
Les empreses respectaran els drets de tot el personal a sindicar-se lliurement, i permetran que el personal afiliat a un sindicat puga realitzar reunions, recollir quotes i distribuir informació sindical fora de les hores de treball sense pertorbar l'activitat normal.
  
No podrà condicionar l'ocupació del personal el fet que aquest estiga o no afiliat, o que renuncie a l'afiliació sindical, ni podrà incomodar-lo o perjudicar-lo de cap altra manera per l'afiliació o l'activitat sindical.
  
Als centres de treball hi haurà taulers d'anuncis on els sindicats implantats podran posar les seues comunicacions.
  
Els sindicats o les confederacions podran establir seccions sindicals als centres de treball o a les agrupacions provincials (s'entén que tenen aquesta consideració els que apareixen així en els processos electorals).
  
La representació de les seccions sindicals serà exercida per un delegat o una delegada sindical, qui haurà de ser personal en actiu del centre de treball respectiu.
  
La funció del delegat o de la delegada sindical és defensar els interessos del sindicat o de la confederació a la qual representa i els de les persones afiliades al centre de treball, i servir d'instrument de comunicació entre el seu sindicat o confederació i l'empresa, d'acord amb les funcions recollides en la LOLS. A requeriment del delegat o de la delegada sindical, l'empresa descomptarà en la nòmina mensual del personal l'import de la quota sindical corresponent, amb l'autorització prèvia del personal afiliat.
  
Les empreses i les organitzacions sindicals més representatives podran acordar sistemes que permeten la realització de les tasques sindicals a favor d'un determinat nombre de treballadors i de treballadores que pertanyen a alguna de les organitzacions citades.
  
Els delegats i les delegades sindicals gaudiran dels mateixos drets i garanties que les persones que representen els treballadors i les treballadores en els comitès de Centre o que els delegats o les delegades de Personal.
  
Assemblees
  
Els delegats i les delegades de Personal, els comitès d'Empresa, les seccions sindicals, o el 20% del total de la plantilla als centres de treball de més de 50 treballadors i treballadores, i el 30% als de menys de 50, podran convocar reunions amb un mínim de 24 hores d'antelació, amb la comunicació prèvia a l'empresa, en hores de treball, i amb un màxim anual per a la realització de 50 hores. No es podran acumular de mes en mes, i el límit mensual serà de 10 hores. La comunicació farà esment de l'ordre del dia amb els temes que calga tractar.
  
Meses de negociació
  
A les persones representants electes del personal que participe en les comissions paritàries o negociadora del Conveni, els seran concedits permisos retribuïts amb la finalitat de facilitar-los la tasca de negociació, i durant el transcurs de les citades negociacions.
  
Capítol X
  
Article 51. Règim disciplinari
  
El personal podrà ser sancionat per les empreses en virtut d'incompliments laborals, d'acord amb la graduació de faltes i de sancions següent:
  
a) Faltes lleus
  
1. El retard i la negligència en el compliment de les seues funcions i la incorrecta utilització dels locals, dels materials o dels documents de l'empresa, llevat que per ser de manifesta gravetat, puga ser considerada com a falta greu.
  
2. L'absència de comunicació amb la suficient antelació de la falta d'assistència al treball per causes justificades, llevat que es comprove la impossibilitat de fer-ho.
  
3. Les faltes repetides de puntualitat sense causa justificada, de tres a cinc al mes.
  
4. La negativa rotunda a passar la revisió mèdica anual, prevista en l'article 25 d'aquest Conveni.
  
b. Faltes greus
  
1. La falta de disciplina en el treball.
  
3. La falta d'assistència al lloc de treball sense causa justificada.
  
3. Les faltes repetides de puntualitat sense causa justificada durant més de 5 dies i menys de 10 al mes.
  
4. L'abandó del lloc de treball sense causa justificada.
  
5. La reincidència en la comissió d'una falta lleu, encara que siga de diferent naturalesa, dins d'un mateix trimestre, sempre que hi haja sanció per aquest motiu.
  
6. L'ús de roba de treball fora del centre de treball sense autorització.
  
c) Faltes molt greus
  
1. Donar a conèixer el procés patològic i la intimitat de la persona resident.
  
2. El frau, la deslleialtat i l'abús de confiança en les gestions encomanades, i qualsevol conducta que constituïsca delicte dolós.
  
3. Les faltes d'assistència al treball no justificades durant més de 30 dies al mes.
  
4. Les faltes reiterades de puntualitat no justificades durant més de 10 dies al mes, o durant més de 30 dies en el trimestre.
  
5. Els mals tractes de paraula o d'obra, i l'abús d'autoritat.
  
6. L'obtenció de beneficis econòmics o en espècie de les persones usuàries del centre.
  
7. L'apropiació d'objectes, de documents, de material, etc. de les persones usuàries, del centre o del personal.
  
8. La negligència en l'administració de la medicació.
  
9. La competència deslleial, en el sentit de promoure, d'induir o de suggerir a familiars el canvi de residència, la derivació de residents al domicili propi del personal o de particulars, i la publicació de dades personals i/o de números de telèfons de les persones residents o dels familiars a persones alienes a la residència.
  
10. L'assetjament sexual.
  
11. La negativa a acollir-se a l'excedència per a integrar-se en un programa de tractament, o el fet d'abandonar-lo, previst en l'article 30 de Salut Laboral.
  
Sancions
  
Les sancions que podran imposar-se, depenent de la qualificació de les faltes, seran aquestes:
  
Per faltes lleus:
  
. Amonestació per escrit.
  
. Suspensió de treball i sou fins a tres dies.
  
. Descompte proporcional de les retribucions corresponents al temps real no treballat per falta d'assistència o de puntualitat no justificades.
  
Per faltes greus:
  
. Suspensió de treball i sou de tres dies a un mes.
  
. Descompte proporcional de les retribucions corresponents al temps real no treballat per falta d'assistència o de puntualitat no justificades.
  
Per faltes molt greus:
  
. Suspensió de treball i sou d'un a tres mesos.
  
. Comiat.
  
Article 52. Tramitació i prescripció
  
Les sancions seran comunicades motivadament i per escrit a la persona interessada perquè en tinga coneixement i a l'efecte oportú, i hauran de ser notificades al comitè d'Empresa o als delegats i a les delegades de l'empresa.
  
Per a la imposició de sancions per falta molt greu, serà preceptiva la instrucció d'un expedient sumari. Aquest expedient serà incoat amb el coneixement previ de la infracció, i es remetrà a la persona interessada un plec de càrrecs amb l'exposició succinta dels fets suposadament constitutius de falta. L'expedient serà traslladat al comitè d'Empresa o als delegats i les delegades de Personal perquè, ambdues parts, i en el termini de cinc dies, puguen manifestar a la direcció el que consideren convenient per tal d'aclarir els fets. Una vegada transcorregut aquest termini, i encara que el comitè, el treballador o la treballadora, o tots ells, no hagen fet ús del dret concedit a formular-hi al·legacions, s'imposarà a aquests últims la sanció oportuna, d'acord amb la gravetat de la falta i d'allò estipulat en aquest Conveni.
  
És absolutament indispensable la tramitació de l'expedient contradictori per a la imposició de sancions, siga quina siga la gravetat, quan es tracte de membres del comitè d'Empresa i dels delegats i de les delegades de personal, tant si estan en actiu en els seus càrrecs sindicals com si encara estan en el període reglamentari de garanties.
  
Les faltes lleus prescriuen als 10 dies; les greus als 20, i les molt greus als 60, comptadors des de la data en què van ser conegudes, i en tot cas als sis mesos d'haver sigut comeses.
  
Article 53. Infraccions de l'empresa
  
Són infraccions de l'empresa les accions o les omissions contràries a les disposicions legals en matèria de treball, al Conveni Col·lectiu i a la resta de normes d'aplicació.
  
Se sancionarà l'obstaculització de l'exercici de les llibertats públiques i dels drets judicials.
  
Es tramitaran d'acord amb la normativa vigent.
  
Capítol XI
  
Solució extrajudicial de conflictes laborals
  
Article 54. Adhesió a l'acord per a la solució extrajudicial de conflictes laborals a la Comunitat Valenciana
  
1. Les organitzacions sindicals Unió General de Treballadors del País Valencià (UGT-PV) i Confederació Sindical de Comissions Obreres del País Valencià (CCOO-PV), d'una banda, i les organitzacions empresarial Confederació Interprovincial d'Empresaris de la Regió Valenciana (CIERVAL) i Confederació d'Empresaris de la Xicoteta i Mitjana Empresa de la Comunitat Valenciana (CEPIMEV), de l'altra, van subscriure l'Acord sobre Solució Extrajudicial de Conflictes Laborals a la Comunitat Valenciana.
  
2. L'article 4 del citat Acord declara l'aplicabilitat de l'Acord en cada sector o empresa afectada per aquest.
  
3. L'article 2 diu que "Sense perjudici de l'eficàcia directa de l'Acord, les organitzacions que signen es comprometen a difondre'l i a promoure la inclusió de clàusules d'expressa submissió en els textos dels convenis col·lectius que se signen en l'àmbit d'aplicació de l'Acord.".
  
4. En aplicació dels citats preceptes, i de conformitat amb l'article 83.3 del text refós de la Llei de l'Estatut dels Treballadors, les parts que signen aquest document que acrediten disposar de la representativitat exigida per la llei per haver complit els requisits legals, acorden ratificar en conjunt i sense condicionament l'Acord sobre Solució Extrajudicial de Conflictes Laborals i el seu reglament d'aplicació, vinculant d'aquesta manera tots els treballadors i les treballadores i els empresaris i les empresàries inclosos en l'àmbit territorial i funcional que representen.
  
5. Les parts acorden subjectar-se íntegrament als òrgans de mediació i d'arbitratge establits en el citat Acord.
  
DISPOSICIONS ADDICIONALS
  
Primera
  
S'acorden, per als anys 1999 i 2000, les taules de salaris que s'adjunten com a annexos I i II; per a l'any 2001, un increment salarial sobre les taules de salaris d'acord amb el IPC previst pel Govern més 0,5 punts, i per a l'any 2002 un increment salarial sobre les taules de salaris d'acord amb l'IPC previst pel Govern més 0,5 punts.
  
En els anys 2001 i 2002 respectivament, serà la Comissió Paritària l'encarregada d'establir i de publicar les corresponents taules de salaris.
  
 Annex III
  
Assimilacions
  
Tot seguit es descriuen les diverses categories professionals que, a l'efecte econòmic, quedaran assimilades als grups següents:
  
Grup A2
  
. Director/a mèdic
  
. Director/a administratiu/va
  
. Metges/metgesses especialistes
  
. Subdirector/a mèdic
  
. Subdirector/a administratiu/va
  
. Farmacèutic/a
  
. Advocat/ada
  
. Economista
  
. Arquitecte/a
  
. Biòleg/òloga
  
. Auditor/a
  
. Odontòleg/òloga
  
. Psicòleg/òloga
  
. Sociòleg/òloga
  
Grup B
  
. Cap de secció
  
. Cap de compres
  
. Cap de taller
  
. ATS/DUI
  
. Dietista
  
GRUP C
  
. Cap de magatzem, economat, bugaderia, rober, planxa
  
. Cap de bar, restaurant
  
. Enregistrador/a de dades
  
. Oficial oficis diversos (electricista, llanterner/a, obrer/a, pintor/a)
  
. Comptable
  
. Conductor/a
  
GRUP D
  
. Animador/a
  
. Auxiliar de clínica
  
. Auxiliar sanitari/ària
  
. Dependent/a de farmàcia
  
. Conserge
  
. Costurer/a
  
. Cambrer/a planta (Qui actualment realitze funcions d'atenció directa a la persona resident, tindrà la categoria de gerocultor/a)
  
GRUP E
  
. Ascensorista
  
. Neteja
  
. Marmitó/ona
  
. Escurador/a
  
. Mosso/a de serveis diversos
  
. Telefonista
  
. Porter/a, vigilant
  
 ANNEX IV
  
DEFINICIÓ DE CATEGORIES
  
ÀREA ASSISTENCIAL
  
Metge/essa = Metges/esses especialistes (geriatres, rehabilitadors/ores, etc.)
  
Fa el reconeixement mèdic a cada nova persona usuària i emplena la corresponent història mèdica i els certificats professionals on constaran les indicacions del tipus de vida més concorde, la rehabilitació necessària i el tractament que, si escau, cal seguir.
  
Atén les necessitats assistencials de les persones usuàries, fa els exàmens mèdics i els diagnòstics, prescriu els tractaments més concordes en cada cas per a dur a terme les teràpies preventives, assistencials i de rehabilitació dels diagnòstics clínics i funcionals de les persones residents del centre.
  
Dirigeix el programa de mobilització i de rehabilitació de les persones usuàries, fixant en equip els programes que calga desplegar de manera individual i en grup; fa el seguiment i avalua els programes conjuntament amb l'equip format per totes les persones que hi intervenen.
  
Assisteix el personal destinat al centre en els casos de necessitat i d'urgència.
  
Com a màxim responsable del seu departament mèdic, en el cas que el centre no puga tractar correctament les persones usuàries, els deriva a un centre hospitalari o de salut.
  
Participa en la comissió de supervisió i de seguiment de les persones usuàries quant a les necessitats assistencials i de vida diària de les residents i de les usuàries del centre de Dia, cosa que farà en col·laboració amb el director o la directora, l'assistent social, el psicòleg o la psicòloga i d'altres professionals, d'acord amb la situació física de les persones usuàries, dels objectius que es busque aconseguir i de les característiques del centre.
  
Programa i supervisa els menús i les dietes alimentàries de les persones residents o usuàries.
  
Supervisa el treball del personal.
  
Supervisa l'estat sanitari de les dependències del centre.
  
En general, totes les activitats no especificades que se li demanen, d'acord amb la seua titulació i professió.
  
Altres titulats i titulades superiors
  
Totes les activitats que se'ls demane d'acord amb la seua titulació i professió.
  
ATS/DUI
  
Vigila i atén les persones residents, les seues necessitats generals, humanes i sanitàries, especialment en el moment en què necessiten els seus serveis.
  
Prepara i administra els medicaments d'acord amb les prescripcions facultatives, específicament els tractaments.
  
Pren la pressió sanguínia, el pols i la temperatura.
  
Col·labora amb l'equip mèdic en la preparació del material i dels medicaments que hagen de ser utilitzats.
  
Ordena les històries clíniques i anota les dades relacionades amb la funció que hi haja d'aparèixer.
  
Atén les persones residents enllitades per malaltia, realitza els canvis de postura prescrits, controla el servei de menjar als malalts i a les malaltes i el subministrar directament als pacients l'alimentació dels quals requerisca instrumental (sonda nasogàstrica, sonda gàstrica, etc.).
  
Controla la higiene personal de les persones residents i els medicaments i els aliments que aquests tinguen a les habitacions.
  
Atén les necessitats sanitàries que tinga el personal que treballa al centre i que siguen de la seua competència.
  
Col·labora amb el personal de fisioteràpia en les activitats quan el grau de qualificació d'aquestes siga compatible amb la seua titulació de ATS/DUI i quan les seues funcions específiques ho permeten.
  
Realitza les comandes de farmàcia, d'analítica i de radiologia als centres on no hi haja especialista.
  
Vigila i atén l'execució de les activitats de tipus físic rebuda pel personal mèdic, tot observant les incidències que puguen presentar-se durant la realització d'aquelles.
  
En general, totes les activitats no especificades abans que se'ls demane i que tinguen relació amb allò dit anteriorment.
  
Si la direcció ho demana, acompanyarà la persona resident quan haja de ser traslladada a centres sanitaris.
  
Assistent/a social
  
Planifica i organitza el treball social del centre mitjançant una adequada programació d'objectius i de racionalització del treball; col·labora i realitza els estudis encaminats a investigar els aspectes socials relatius a les persones residents.
  
Realitza les activitats administratives i els informes socials de les persones residents i els que la direcció del centre els demane; facilita informació sobre els recursos propis, d'altres, i en valora la situació personal, familiar i social.
  
Realitza els tractaments socials mitjançant el servei social de cada cas i de grup a totes les persones residents.
  
Fomenta la integració i la participació de les persones residents en la vida del centre i del seu entorn.
  
Coordina els grups de treball, d'activitats i d'animació sociocultural.
  
Participa en la comissió tècnica.
  
Realitza les gestions necessàries per a la resolució dels problemes socials que afecten les persones residents, principalment amb les entitats i les institucions locals
  
Participa amb l'equip multiprofessional o amb el departament mèdic en l'elaboració de les orientacions o de l'atenció que necessiten les persones residents.
  
Participa en l'assignació i en el canvi d'habitacions i de taules del menjador amb el departament d'Infermeria i amb la direcció.
  
Visita les persones residents malaltes.
  
En general, totes les activitats no especificades abans que se'ls demane i que tinguen relació amb allò dit anteriorment.
  
Fisioterapeuta
  
Realitza els tractaments i les tècniques de rehabilitació que es prescriguen.
  
Participa, quan se li demane, en l'equip multiprofessional del centre per a la realització de proves o de valoracions relacionades amb la seua especialitat professional.
  
Fa el seguiment i l'avaluació de l'aplicació de tractament que es realitze.
  
Coneix, avalua, informa i, si escau, canvia, l'aplicació de tractament de la seua especialitat, quan pertoque, mitjançant l'ús de recursos aliens.
  
Coneix els recursos propis de la seua especialitat en l'àmbit territorial.
  
Participa en juntes i sessions de treballs que es convoquen al centre.
  
Col·labora en les matèries de la seua competència en els programes que es realitzen de formació i d'informació a les famílies de les persones afectades i a les institucions.
  
Assessora el personal professional que ho necessite sobre pautes de mobilitzacions i de tractaments en què tinguen incidència les tècniques fisioterapèutiques.
  
Assisteix a les sessions que es facen als centres per a la revisió, per al tractament i per a l'avaluació de tractaments.
  
En general, totes les activitats no especificades abans que se'ls demane i que hi tinguen relació.
  
Terapeuta ocupacional
  
Participa en el pla general d'activitats del centre.
  
Realitza activitats auxiliars de psicomotricitat, de llenguatge, de dinàmica i de rehabilitació personal i social a les persones residents.
  
Col·labora en el seguiment o l'avaluació del procés de recuperació o d'assistència de les persones residents del centre.
  
Participa en les àrees d'oci i de temps lliure de les persones usuàries del centre.
  
Col·labora en les matèries de la seua competència en els programes que es realitzen de formació i d'informació a les famílies de les persones usuàries i a les institucions.
  
En general, totes les activitats no especificades abans que se'ls demane i que hi tinguen relació.
  
TASOC (tècnic/a d'Animació Sociocultural)
  
Tècnics i tècniques en activitats socioculturals que han de realitzar la seua activitat en el sector serveis, subsistema d'organització de l'oci i/o en l'àmbit educatiu, intervenint de manera qualificada en activitats culturals, socials, educatives i recreatives.
  
Funcions:
  
Conèixer, proposar i fer operatius els processos d'intervenció cultural en els vessants de gestió i d'educació.
  
Establir relacions entre els àmbits cultural i educatiu amb els processos socials i econòmics.
  
Accedir a les fonts d'informació i als procediments per a obtenir recursos necessaris i posar en marxa processos culturals.
  
Coordinar-se amb professionals de diversa qualificació a l'hora de dissenyar i d'implementar estratègies d'intervenció cultural.
  
Executar i establir pressupostos de projectes i de programes diversos, i realitzar els informes i les avaluacions pertinents.
  
Realitzar projectes i programes específics.
  
Fomentar el desenvolupament integral de les persones usuàries mitjançant l'acció ludicoeducativa.
  
Desenvolupar i executar les diverses tècniques d'animació, individuals i/o en grup, que impliquen les persones usuàries en l'ocupació del seu temps lliure, i promoure així la seua integració i el desenvolupament personal i de grup.
  
Motivar les persones residents sobre la importància de la seua participació per a aconseguir-ne la integració i la relació positiva amb l'entorn.
  
Responsabilitzar-se davant de qualsevol incidència que sorgisca en qualsevol tipus de tasca pròpia o dels animadors i de les animadores socioculturals.
  
Reunir-se periòdicament amb la resta de l'equip i amb les persones responsables dels diferents centres on es realitze la tasca d'animació sociocultural.
  
Coordinar el voluntariat i l'alumnat en pràctiques d'animació sociocultural.
  
Docència, xerrades, i ponències que tinguen relació amb aquesta categoria professional.
  
Participar en el pla general d'activitats i de pressupostos dels diversos centres.
  
Coordinar els grups de treball, les activitats i els pressupostos d'animació sociocultural.
  
Comunicar al seu superior immediat les incidències o les anomalies observades en el desplegament de les seues funcions.
  
En general, totes les activitats no especificades abans que se'ls demane i que hi tinguen relació.
  
Gerocultor/a - auxiliar de residència
  
És el personal que, sota la dependència del director o de la directora del centre, o de la persona que determine, té com a funció l'assistència a la persona usuària de la residència en la realització de les activitats de la vida diària que no puga realitzar ella sola a causa de la seua incapacitat, i realitzar els treballs encaminats a la seua atenció personal i del seu entorn.
  
Entre d'altres, estan les següents:
  
a) Higiene personal de la persona usuària.
  
b) D'acord amb el pla funcional de les residències, realitzar la neteja i el manteniment dels estris de la persona resident, fer els llits, arreplegar la roba i dur-la a la bugaderia, i col·laborar en el manteniment de les habitacions.
  
c) Donar el menjar a les persones usuàries que no puguen fer-ho personalment. En aquest sentit, s'ocuparà també de la recepció i la distribució dels menjars a les persones usuàries.
  
d) Realitzar els canvis de postura i els serveis auxiliars que, d'acord amb la seua preparació tècnica, els siguen encomanats.
  
e) Comunicar les incidències que es produïsquen sobre la salut de les persones usuàries.
  
f) Neteja i preparació del mobiliari, del material i dels aparells de la farmaciola.
  
g) Acompanyar la persona usuària en les eixides, les passejades, les gestions, les excursions, els jocs i el temps lliure en general. Col·laborar amb l'equip de professionals mitjançant la realització de tasques elementals que complementen els serveis especialitzats d'aquests, amb la finalitat de propiciar l'autonomia personal dels residents i la seua inversió en la vida social.
  
h) En totes les relacions o activitats amb la persona resident, procurar complementar el treball assistencial, educatiu i formatiu que reben dels professionals respectius.
  
i) Actuar en coordinació amb els professionals de qui depenguen directament, i sota la responsabilitat d'aquests.
  
j) Mantenir absolut silenci sobre els processos patològics que patisquen les persones residents i sobre els assumptes referents a la seua intimitat.
  
k) En general, totes les activitats que, tot i no haver sigut especificades abans, els siguen encomanades i estiguen incloses en l'exercici de la seua professió i preparació tècnica, i que tinguen relació amb els indicats anteriorment.
  
Es denominarà auxiliar de residència el personal que realitze les funcions anteriors i que estiga en algun d'aquests dos casos:
  
1. Que dispose de titulació d'auxiliar de Geriatria.
  
2. Que haja realitzat aquestes funcions durant un any com a mínim.
  
Àrea administrativa
  
Oficial administratiu/va
  
És el personal que actua sota les ordres dels òrgans directius del centre, i té a càrrec seu un servei determinat dins del qual, amb iniciativa i responsabilitat, amb personal a les seues ordres o sense, realitza treballs que exigeixen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de manera manual o mecanitzada.
  
Es consideren incloses en aquesta categoria les persones que realitzen la tasca de caixers de cobraments i pagaments sense signatura, i que reben un plus per menyscapte de diners.
  
En general, totes les activitats no especificades abans que se'ls demane i que hi tinguen relació.
  
Auxiliar administratiu/va
  
És el personal que, amb iniciativa i responsabilitat restringida i subordinada als òrgans directius del centre, realitza funcions de mecanografia, d'arxivament i d'altres activitats de tècniques administratives.
  
En general, totes les activitats no especificades abans que se'ls demane i que hi tinguen relació.
  
Àrea de manteniment
  
Oficial de manteniment
  
És la persona responsable directa de l'explotació i del manteniment de totes les instal·lacions del centre, també programa el treball que s'haja de realitzar, el realitza directament i n'ordena l'execució al personal auxiliar i ajudant de serveis tècnics.
  
Controla les visites i el treball realitzat per les firmes contractades per al manteniment de les instal·lacions on estiga establit.
  
Realitza les operacions reglamentàries definides en els reglaments de les instal·lacions o en les instruccions tècniques que les despleguen, i controla que els valors corresponents dels diferents paràmetres es mantinguen dins dels límits exigits a aquests.
  
Elabora els plans de manteniment dels oficis que específicament no estan definits legalment.
  
Guarda i custodia els llibres de manteniment, el manual d'instruccions i el llibre de visites establits en la legislació vigent, o els que en el futur puguen ser establits. Anota les operacions que es realitzen a les instal·lacions i revisa les que realitze el personal de firmes alienes al centre.
  
Atén les sales de màquines, les instal·lacions, els quadres elèctrics, els transformadors, els tallers i tots els materials que no li siguen propis.
  
Controla el muntatge, el funcionament i el desmuntatge de tarimes, escenaris, seients, projectors de cine, altaveus, etc., que siguen necessaris per al normal funcionament del centre.
  
Realitza totes les funcions que tinguen assignades els oficials dels serveis tècnics, i com a encarregat d'aquest departament, es responsabilitza directament dels treballs realitzats i de distribuir-los, de realitzar i de complir les ordres donades per l'empresa, i de rebre els parts d'avaries dels diferents caps de secció.
  
Té en compte que el personal a càrrec seu complisca amb regularitat la seua activitat professional, i comunica a la direcció les faltes que observe.
  
En l'exercici del seu càrrec, dóna les màximes facilitats per a l'obtenció d'una perfecta formació professional.
  
Conductor/a
  
Conduirà els vehicles automòbils i realitzarà, com a mecànic conductor, tota classe de reparacions que no necessite elements de taller.
  
Jardiner/a
  
Arregla, conserva i manté els jardins i els terrenys de la institució; neteja la urbanització i vigila els exteriors durant el dia.
  
Auxiliar de manteniment
  
És el personal que realitza, directament o amb l'ajuda d'assistents, les operacions d'explotació i de manteniment del centre, les instal·lacions i els exteriors; fa el muntatge, l'ajustament i la posada a punt de tot tipus d'instal·lacions de mesura, de regulació i de control simple o automàtic de temperatura, de previsions de cabals, de poder calorífic, de nivells d'anàlisi d'aigua i similars, etc.
  
Neteja les sales de màquines, les instal·lacions, els quadres electrònics, els transformadors, els tallers, etc.
  
Fa el muntatge de tarimes, de mobiliari, d'escenaris, de seients; posa en funcionament els altaveus, els equips de música, de projecció, etc., per al normal funcionament de les activitats del centre.
  
Realitza les xicotetes operacions en els dispositius de les instal·lacions esmentades i en els aparells portàtils considerats com a utillatge.
  
Realitza els treballs d'obrer, de planxista, de pintura, de fuster, etc., que són necessaris per al manteniment de les instal·lacions de l'edifici.
  
Realitza les comprovacions periòdiques en les màquines o les instal·lacions marcades en els reglaments i les instruccions tècniques d'aquests; fa que els valors definitius en els primers estiguen dins dels límits permesos.
  
Emplena amb la seua lletra els comunicats de treball i les fitxes de revisió o de verificació de cada instrument reparat per a la correcta marxa del servei.
  
Podrà realitzar funcions previstes en les categories de conductor i jardiner. En aquest cas rebrà un complement de 60.000 pessetes anuals (5.000 pessetes per 12 pagaments). Les funcions de jardineria i de conducció no podran superar en cap cas el 40% de la jornada de treball.
  
Ajudants d'oficis diversos
  
És el personal les funcions del qual són, sense una especialització concreta, la polivalència de les tasques elementals pròpies del seu grau.
  
Àrea d'hostaleria
  
Cuiner/a
  
Com a responsable del departament, s'ocuparà de l'organització, la distribució i la coordinació de tot el personal adscrit a la cuina, i de l'elaboració i la condimentació dels menjars, amb subjecció al menú i als règims alimentaris que proposarà perquè siguen aprovats per la direcció del centre i supervisats pel departament mèdic.
  
Supervisa els serveis ordinaris, especials i extraordinaris que diàriament es comuniquen.
  
Disposa, entre el personal de cuina, el muntatge dels carros amb els menús elaborats.
  
Vigila el rebost diàriament, subministra els articles al magatzem, vigila l'estat d'aquests, i s'encarrega de traure'ls-en a mesura que es necessiten per a confeccionar els diferents serveis que calga realitzar.
  
Repassa les existències amb les persones que administren les residències; comunica a la direcció les faltes observades; té en compte que el personal que està a càrrec seu acomplisca la seua activitat professional, i vigila la higiene i la uniformitat d'aquest.
  
Realitza totes les funcions que, sense especificar, estiguen en consonància amb el seu lloc de treball i qualificació professional.
  
Supervisa el manteniment de la maquinària i dels estris propis del departament com ara safates, forns, fregidora, extractors, filtres, talladores, olles, etc., perquè estiga en perfectes condicions de neteja i funcionament.
  
Marmitó/ona - escurador/a
  
Sota les ordres del cuiner o de la cuinera, realitzen la preparació dels queviures per a condimentar-los, encenen i mantenen el forn i les llars, i munten, desmunten i netegen els carros de menjars.
  
Netegen els estris de cuina i de menjador; realitzen les tasques pròpies de menjador - office; munten, desmunten i netegen les taules dels menjadors; netegen la vaixella de planta i fan totes les funcions relacionades amb aquestes tasques parant esment en l'ús dels materials encomanats.
  
Àrea de serveis generals
  
Governanta
  
Organitza, distribueix i coordina els serveis de menjador o d'office, de bugaderia, de llenceria i de neteja.
  
Supervisa l'activitat del personal a càrrec seu; distribueix les activitats i els torns del personal que té assignat; vigila també el bon ús i l'economia dels materials, de l'utillatge, de les ferramentes i de la maquinària que té a càrrec seu, i fa el recompte i l'inventari d'aquests.
  
En coordinació amb el departament de cuina, es responsabilitza de la bona marxa del servei de menjador, de la distribució dels menjars, del control de règims, dels serveis especials, del muntatge, de la neteja i de la retirada del servei.
  
Té coneixement del nombre de serveis diaris realitzats en el departament.
  
En coordinació amb el personal d'infermeria, i comptant amb el personal que té adscrit, porta el control del bon estat dels aliments que les persones residents tinguen a les habitacions.
  
Als centres on els menjars es realitzen mitjançant concerts amb tercers, col·labora en la confecció de menús i supervisa les condicions sanitàries de les dependències i dels aliments servits.
  
Vigila el compliment de la tasca professional, de la higiene i de la uniformitat del personal a càrrec seu.
  
Supervisa, quan hi haja contracte de neteja, el bon funcionament dels serveis contractats.
  
Si per necessitats d'urgència o imprevisibles, la normal activitat del centre ho requereix, col·labora en les activitats pròpies del personal a les seues ordres.
  
Porter/a - recepcionista
  
És el personal les funcions del qual consisteixen en la recollida i el lliurament de correspondència, l'orientació al públic, l'atenció de centraletes de telèfons de manera ocasional, vigilància dels punts d'accés i les tasques de porteria.
  
Col·labora excepcionalment amb el personal en les tasques que, per excés de pes, no puga realitzar aquest tot sol.
  
Emplena els parts d'entrada i d'eixida de les persones residents quan es produïsquen per permisos o per vacances.
  
Arxiva les peticions d'eixida o de retard en l'arribada de les persones residents, tal com preveu el reglament de règim intern de la residència.
  
Ajuda les persones residents que ho necessiten en el trasllat d'equipatge fins a les habitacions o des d'aquestes, i exerceix un obligat i discret control dels paquets que porten al centre les persones que hi tinguen accés. També controla les entrades i les eixides del personal.
  
Manté el règim establit per la direcció per a l'accés de persones residents i de visitants a les diferents dependències de la institució.
  
Es fa càrrec dels parts d'avaries i els remet al servei de manteniment.
  
Té a càrrec seu el trasllat de les persones residents tant dins de la institució com en els serveis d'ambulància, d'autobusos, etc.
  
Netejador/a
  
Realitza el seu treball sota les ordres directes de la governanta o de la direcció.
  
Les seues funcions són:
  
Realitzar les tasques pròpies de la neteja de les habitacions i de les zones comunes (llits, canvis de roba, finestres, balcons, mobiliari, etc.), i procurar ocasionar com menys molèsties millor a les persones residents.
  
Comunicar al seu cap immediat les incidències o les anomalies observades en el desplegament del seu treball (avaries, deterioracions, desordre manifest, aliments en males condicions, etc.).
  
Bugader/a - planxador/a
  
Realitza el seu treball sota les ordres directes de la governanta o de la direcció.
  
Les seues funcions són:
  
Realitzar les funcions pròpies de bugaderia i de planxat; usar i atendre la maquinària; tenir cura de la roba de les persones residents i del centre, i donar el millor ús als materials.
  
Comunicar al seu cap immediat les incidències o les anomalies observades en el desplegament del seu treball (avaries, deterioracions, desordre manifest, etc.).
  
Annex V
  
Barem
  
Per cada any en l'empresa: 1,2 punts
  
Per cada any transcorregut com a correllocs i corretorns: 1,2 punts
  
Per cada any transcorregut com a correllocs: 0,8 punts
  
Per cada any transcorregut com a corretorns: 1 punt
  
Títols i diplomes amb què se sol·licita
  
a) Cada curs de 40 hores lectives: 1 punt
  
b) Cada curs de més de 40 hores lectives: 3 punts
  
c) FP1: 6 punts